Broc'h-fured Myanmar
Broc'h-fured Myanmar (Melogale personata) a zo ur bronneg bihan eus kerentiad ar mustelideged hag a vev e gevred Azia (reter Nepal hag India, Myanmar, Thailand, Vietnam, Laos, Kambodia ha proviñs Guangdong e Sina). Bevañ a ra er pradennoù hag er c'hoadegoù dreist-holl.

Doareoù pennañ 
Unan eus ar pevar spesad a ya d'ober ar genad Melogale eo broc'h-fured Myanmar. An holl anezho a zo tost-tre an eil ouzh egile hag an diforc'hioù pennañ etrezo a sell eus ar roudennoù gwenn war o fenn hag o c'hein.

Er c'hontrol d'ar spesadoù broc'hed all o deus ur c'horf hir ha moan gant pavioù berr. Hir ha begek eo o moj, hag o dremm n'eo ket ken ledan ha hini ar broc'hed arall. Hir ha blevek eo o lost hag o favioù dambalvezek. Ober a reont gant o skilfoù kreñv evit kleuziañ. Muzuliañ a reont 33-44 cm (15 - 23 cm evit al lost) evit 1 - 2 kg.

Gris pe gris-du eo o blevenn gant roudennoù du ha gwenn war ar penn. Ur roudenn wenn ledan a red a-hed o c'hein betek penn o lost. Gwenn eo o gouzoug, o min ha kostezioù o fenn.

Emzalc'h 
Un aneval-noz eo broc'h-fured Myanmar. En em vagañ a ra diwar amprevaned ha plant.

Rummatadur 
Daou isspesad a zo:
 Melogale personata laotum: Thailand ha Laos
 Melogale personata personata

Liammoù diavaez 
 broc'h-fured Myanmar war Lioncrusher.com

Mustelidae
Bronneged